Odoni Dei gratia nobili et magnifico duci Burgundie P eadem gratia episcopus, G decanus et P prior Sancti Petri Masticonensis salutem et veram dilectionem. Nobilitati nostre cupimus facere manifestum quod cum inter Cistercienses monachos ex una parte et homines de Beliniaco ex alia controversia verteretur super territorio de Crespeis coram nobis iudicibus super hoc a sede apostolica delegatis tandem visis predictorum Cisterciensium instrumentis et testibus auditis ipsis auctoritate apostolica adiudicavimus totum territorium de Crespeis ex toto liberum prefatis Beliniacensibus super eodem territorio perpetuum silentium imponentes. Ita quod decetero nec in terris nec in pratis nec in nemoribus nec in aquis possint ius aliquod reclamare licet igitur de liberalitate vestra credamus certissime quod domum Cisterciensem diligatis in tantum quod etiam absque nostra ammonitione ipsius libertates libentissime defendatis tamen caritatem vestram diligenter monemus et attente deprecamus in Domino et ex parte domini pape cuius vices agimus in hac parte in remissionem peccatorum vestrorum in iungimus quoque prescriptas possessiones Cistercienses et possossesionum libertates quas habent apud Crispiacum sicut ipsis adiudicavimus defendentes faciatis ab ipsis pacifice possideri nec permittatis ab aliquo perturbari. Et si forte memorati Beliniacenses sepedictos Cistercienses presumpserint in iam dicto territorio molestare ipsos taliter dignemini cohercere quod et Dei gratiam et domini pape benedictionem et nostras orationes et remissionem quam vobis promittimus obtinere merito debeatis.